Witrivier-vrou dood gevindAnnatjie Myburgh. Foto: Facebook Shaun Terblanche, operasionele bestuurder van J&M Sekuriteit wat nou by die soektog betrokke was, het die nuus aan Maroela Media bevestig. “Haar liggaam is omstreeks 03:00 vanoggend [Sondag] gevind, sowat 7 km buite Witrivier. Dit was omtrent halfpad tussen Witrivier en ŉ informele nedersetting buite die dorp,” het hy gesê. Volgens Terblanche is ŉ verdagte Saterdag omstreeks 17:00 vir Myburgh se moord in hegtenis geneem. Hy het aan die polisie gaan uitwys waar haar liggaam gestort is. “Volgens ons inligting is daar nog een verdagte op vrye voet, maar die polisie volg alle moontlike inligting op om hom vas te trek,” het hy gesê. Dit is nie in dié stadium duidelik wat die oorsaak van Myburgh se dood was en of haar motor al gevind is nie. Sers. Gerald Sedibe, woordvoerder van die polisie, het Sondagoggend bevestig dat Myburgh se liggaam gevind is, maar wou nie dadelik verder kommentaar lewer nie. Hy het gesê ŉ persverklaring oor die aangeleentheid sal later uitgereik word. Maroela Media het vroeër berig ŉ reusesoektog na Myburgh is van stapel gestuur nadat sy nie Woensdagoggend vir werk opgedaag het nie. Die vermoede is dat sy omstreeks 07:00 by die hek van haar en haar man se kleinhoewe in Curlews, naby Rocky Drift, deur ŉ onbekende aantal verdagtes oorval is waarna hulle met haar in haar motor weggery het. Lees alle vorige berigte oor Annatjie Myburgh op Maroela Media.